Mohai V. Lajos

*Utószó egy posztmodern kritikához*

*„A szent poesis néma hattyú,*

*S hallgat örökre hideg vizeken.”*

Berzsenyi Dániel

Kicsinyítés, nagyítás,

*criticai tractus*

az eminens műítész

posztmodernül harangoz.

A *klasszikus modernség*

avas költészet nála,

ő posztmodernül lázad:

*a ferde tájkép* bán(t)ja.

Így *ma* költő nem beszél,

a *múlt* örökhagyása,

mit beleng a szenzuál

*plein air* sugárnyalábja.

Kicsinyítés, nagyítás,

a műgond mit se számít,

gyanús számára mindaz,

mit franc-hagyomány állít.

A posztmodern műítész

halandzsa-alkímiája

kicsinyítés, nagyítás

a dogma ritmusára.

Mert oda nem férkőzhet

a líra aurája,

kizárja a *költő-ént*

poszttudós *doctrinája.*

*PS.*

*A múlt is gyakran vétett*

*fekete fals beszédet,*

*sánta a pegasus-ló*

*mint Musa-kertbe lépett?*

*A Kölcsey-késélnek*

*Berzsenyi látná kárát?*

*Szárny nélkül nincs poéta,*

*s ha ihlet se pólyálná!*

*Porcelán közt elefánt:*

*táncol a Kemény Zsigmond.*

*Így lyuggatja ki hírét*

*Gyulai főkolompos.*

*Mindig köröz a falka*

*a vér-áldozat fölött.*

*Mint a vijjogó vércse*

*híg meredélyek között.*